છતાં છ માસ જામનગર સેનેટોરિયમમાં આરામ કર્યો. આથી વધુ પરવડે તેમ નહિ. હરતાફરતા થઈ ગયા એટલે બહાર નીકળી ગયા. કુટુંબની જવાબદારી તો હતી જ, પણ શસ્ત્રમાં ફોટોગ્રાફી ઉપર આવી ગયેલી પક્કડ સિવાય કંઈ જ ન મળે. વિયેના જતી વખતે સી.એન. વિદ્યાલયની પાંત્રીસ રૂપિયા પગારની નોકરી છોડી હતી. એ જગ્યા પર ચિત્રકાર રસિકલાલ પરીખ ગોઠવાઈ ગયા હતા. હવે ક્યાંય પગ મૂકવા વારો નહોતો. ૧૯૩૭નું બાકીનું આખું વરસ વતન સાણંદમાં કાઢવું પડ્યું. માત્ર ૧૯૩૮માં હરિપુરા કૉંગ્રેસ વખતે જ ઘરની બહાર નીકળવાનું બન્યું.